Video: Steenhuisen kap terug in akademiese stormJohn Steenhuisen, hoofsweep van die DA. Foto: Twitter Die DA-hoofsweep, John Steenhuisen, het Dinsdag teruggeveg in die stryd oor sy beperkte akademiese kwalifikasies. Steenhuisen het in ŉ parlementêre toespraak gesê dat hy nog nooit voorgegee het om oor enigiets anders as ŉ matriek te beskik nie en dat hy nog nooit geld gesteel het soos baie EFF-politici met grade nie. Daar was drama in die parlement toe Steenhuisen en die EFF in kwaai bekgevegte oor die onderwerp betrokke geraak het. Die afgelope paar dae het die EFF-leierskap – spesifiek die onderleier, Floyd Shivambu (met ŉ meestersgraad in ekonomie), en die nasionale woordvoerder, dr. Mbuyiseni Ndlozi, vir Steenhuisen erg gespot omdat hy net matriek het. Steenhuisen het in sy toespraak tereg uitgewys dat geen spesifieke akademiese kwalifikasie vereis word om ŉ parlementslid te wees nie, en dat hy weens die moeilike geldelike omstandighede waaruit hy kom, nie die geleentheid gehad het om eers te gaan studeer nie. Die hele kwessie kom vanuit die DA self, met teenstanders in sy tuisprovinsie, KwaZulu-Natal, wat in weerwraak op verskeie interne gevegte oor die afgelope paar jaar, nou redes soek om Steenhuisen nie te herkies as parlementslid nie. Hulle meen die feit dat hy slegs matriek het, is ŉ stok om hom mee te slaan, en hulle slaan hom nou in ŉ geveg wat in die toekoms baie interessant kan ontvou.